En 27-årig mand er fredag blevet varetægtsfængslet frem til den 9. marts i en sag, der handler om indmugling af adskillige kilo kokain til Danmark.

Det oplyser Københavns Politi på Twitter.

Den 27-årige mistænkte narkosmugler blev tidligere på ugen efterlyst med med navn og foto, da han havde været på flugt i næsten tre måneder.

- Det er usædvanligt, fordi det er vores opfattelse, at han opholder sig i Danmark, sagde politikommissær Bjarke Dalsgaard Madsen fra Københavns Politi i en pressemeddelelse.

Seks kilo kokain fra Uruguay

Den 27. november sidste år udsendte Københavns Politi en efterlysning af manden, og fordi der ikke var held med den første efterlysning, gentog politiet efterlysningen tidligere på ugen.

Læs også Over fire kilo kokain beslaglagt i lufthavnen

Den 27-årige er sigtet en sag om narkosmugling, hvor han er sigtet for – i forening med flere andre – at have indsmuglet seks kilo kokain fra Uruguay.

Manden er etnisk dansk og har tilknytning til Dragør, har politiet tidligere oplyst.

Da den 27-årige ikke længere er eftersøgt, er billederne af ham blevet slettet fra denne og tidligere artikler.